चनरगरहन

चनरगरहन (संस्कृत: चंद्रग्रहण; अंग्रेजी: Lunar eclipse) एक तरह के गरहन हवे जे चंद्रमा, पृथिवी आ सुरुज के एक सिधाई में आवे पर आ पृथिवी के छाहीं में चंद्रमा के आ जाए पर लागे ला। अइसन पुर्नवासी के दिन होला, हालाँकि हर पुर्नवासी के गरहन ना लागे ला। कवना पुर्नवासी के चंद्रगरहन लागी ई निर्भर करे ला कि चंद्रमा के नोड सभ के स्थिति का बा, इनहने के भारतीय ज्योतिष में राहु-केतु के रूप में चिन्हित कइल जाला।

जब चंद्रमा पूरा तरीका से पृथिवी के मुख्य छाहीं - अंब्रा, के अंदर आ जाला तब पूरा चनरगरहन लागे ला, यानी कुछ देर खाती चंद्रमा पूरा तरीका से पृथिवी के छाहीं से तोपा जाला। एहू दसा में चंद्रमा पूरा गायब भा करिया ना हो जाला बलुक पृथिवी के वायुमंडल से छितरा के जाए वाली कुछ रोशनी चंद्रमा के सतह पर पड़े ले, एकरे कारण चंद्रमा लाल रंग के लउके ला। एही कारण यूरोपीय देसन में एकरा के रेड मून या ब्लड मून भी कहल जाला।

31 जनवरी 2018 के रात में पूरा चंद्रग्रहण लागल एह दिन सुपरमून, ब्लू मून आ रेड मून, तीनों घटना एकही रात में देखे के मिलल। 19 नवंबर 2021 के लागे वाला गरहन 580 साल में सभसे लमहर समय के गरहन होखी आ एह तरीका से ई एह सदी के सभसे लमहर गरहन होखी।

 इहो देखल जाय
 गरहन
 सुरुज गरहन
 रेड मून
 ब्लू मून
 सुपरमून
 पृथिवी के छाहीं

संदर्भ

श्रेणी:गरहन
श्रेणी:खगोलशास्त्रीय घटना